Islom Karimov BMT Jahon sayyohlik tashkiloti Bosh kotibini qabul qildi

O‘zbekiston Respublikasi Prezidenti Islom Karimov 2-oktabr kuni Samarqand shahridagi “Forumlar majmuasi”da BMT Jahon sayyohlik tashkiloti (YuNVTO) Ijroiya kengashining 99-sessiyasida ishtirok etish uchun mamlakatimizga tashrif buyurgan mazkur tashkilot Bosh kotibi Taleb Rifaini qabul qildi. Bu haqda O‘zA xabar bermoqda.

Uchrashuvda O‘zbekistonda turizmning xalqaro, ekologik, tabiiy-madaniy, tibbiy va boshqa zamonaviy turlarini, soha infratuzilmasini rivojlantirish, tarixiy yodgorliklarni o‘rganish va restavratsiya qilish, kadrlar tayyorlash hamda ularning malakasini oshirish, Buyuk ipak yo‘li brendini birgalikda targ‘ib etish borasidagi hamkorlik masalalari muhokama qilindi.
Taleb Rifai samimiy qabul va sessiyaning yuksak darajada tashkil etilgani uchun O‘zbekiston Respublikasi Prezidentiga chuqur minnatdorlik bildirib, BMT Jahon sayyohlik tashkiloti bundan keyin ham mamlakatimiz bilan har tomonlama hamkorlikni rivojlantirishdan manfaatdor ekanini ta’kidladi.
Ta’kidlash joiz, bu yil yigirmanchi marta o‘tkaziladigan Toshkent xalqaro sayyohlik yarmarkasi dasturidan qator muhim tadbirlar o‘rin olgan. Yarmarka arafasida Samarqandda BMT Jahon sayyohlik tashkiloti Ijroiya kengashining 99-sessiyasi o‘tayotganini alohida ta’kidlash kerak. O‘ttizdan ortiq mamlakat delegatsiyalari ishtirok etayotgan mazkur majlisda xalqaro turizmni yanada rivojlantirishning dolzarb masalalari muhokama qilinmoqda. Sessiya Buyuk ipak yo‘li bo‘ylab sayyohlik bo‘yicha Samarqand deklaratsiyasi qabul qilinganining 20-yilligiga bag‘ishlangan.